
Az adakozás öröme

Lekció: 
 
A mai bibliaórán az adakozásról lesz szó – egy olyan témáról, amire ritkán szokott sor kerülni. Ennek a legfőbb oka az, hogy mai világunkban a pénz eléggé tabutéma. Nem akkor, amikor az áremelkedésről és a megélhetés nehézségéről van szó, hiszen erről könnyen és sokat tudunk beszélni. Azonban amikor a pénztárcánkra, kiadásainkra kerülne a sor, az ember udvariasan hallgat. Nem is beszélve az adakozásról, ami a sok botrány meg „bizniszegyház” korában túl privát téma, amiről, valljuk meg, nagyon ritkán beszélünk. Nemcsak a világi ember, hanem a keresztyén is. Isten igéjének azonban sok mondanivalója van erről a témáról, és nem szeretnélek ettől titeket megkímélni.
Egy ószövetségi példát szeretnék megvizsgálni, Dávid és a nép esetét. A háttér Isten templomának építése. Noha Isten megtiltja Dávidnak, hogy ő maga építse fel a templomot, ám Dávid annyira szívén viseli az ügyet, hogy minden segítséget megad a fiának, amivel csak biztosíthatja a templom későbbi zökkenőmentes felépülését. Adakozik a saját vagyonából, sőt kifejezi, hogy milyen nagy örömet talál abban, hogy adhat. Buzdítja a népet is az adakozásra, akik szintén önszántukból válaszolnak. Majd egy Istent dicsőítő imával zárja le a bőkezű adakozást. Mindezen történések egyedivé teszik ezt az igerészt, és legfőképpen abban segítenek, hogy az adakozás ténye mögé nézzünk. Ne csupán arról beszéljünk, hogy kell-e adakozni, hanem arról, hogy mi számít igazán az adakozásban.
Nem a körülmények, nem a számok, hanem a szív
Mi a legfontosabb dolog az adakozásnál? Talán kórusban válaszolunk: a szív. Nagyon igaz. Ha valami hangsúlyos ebben az igerészben, az a szív, amelyből az adakozás származott. 
„mivel nagyon kedvelem Istenem házát, ami kincsem, aranyam és ezüstöm van, oda adom” (3. v.)
„azért szabad akaratuk szerint adtak” (6. v.)
„és örvendezett a nép, hogy önként adakozhatnak, mert tiszta szívükből adakoztak az Úrnak.” (9. v.)
„Mert mi vagyok én, és mi az én népem, honnan volt erőnk ilyen önkéntes adakozásra, ahogy tettük?” (14. v.)
„Jól tudom, ó, én Istenem, hogy te a szívet vizsgálod, és az egyenességet szereted. Én mindezeket tiszta szívemből, önként, nagy jókedvvel adtam, s látom, hogy néped is, amely itt jelen van, nagy örömmel, önszántából adta ezeket neked.” (17. v.)
„tartsd meg mindörökké ezt a készséget néped szívében, és szívüket igazgasd tefeléd!” (18. v.)
Isten előtt a szív számít. Ez nem új tanítás, mégis gyakran elfelejtjük. Elfelejtjük, hiszen a szívünk nem úgy reagál az adakozásra, mint itt Dávidé vagy a népé. E szavakból világos, hogy az öröm, jókedv mintegy tesztje adakozásunknak, szívbeli készségünk lakmuszpapírja, amely megmutatja mi is van belül. Attól félek, ha belegondolunk, híjával találtatunk. Örülünk-e, hogy adhatunk?
Ha a szívünket vizsgáljuk, talán szenvtelenséget vagy közömbösséget találunk. Meglehet, hogy adakozunk, ám ezt tesszük talán rutinszerűen, keresztyén kötelességünk teljesítéseként. Adok, mert tanultam. Adok, mert mások is ezt teszik. Adok, mert Isten elvárja tőlem. Vagy talán nem is igazán adok. 
Az is lehet, hogy az adakozás kényelmetlen érzéseket ébreszt belül. Kényelmetlent, mert nehéz szívvel adunk. Nagyon szűkös a pénzünk, vagy sok tervünk és célunk van a pénzzel. Adunk, mert „kell”, de nem annyira jó szívvel.
Vagy talán elégedett szívvel adunk. Elégedettek vagyunk, mert adtunk, és teljesítettük a kötelességünket. Elégedettek vagyunk, mert lehetőségeinkhez mérten sokat adtunk. Elégedettek vagyunk, hogy úgy teszünk, ahogy a keresztyénnek kell, és alapvetően mi rendben vagyunk az adakozás területén. 
Nos, azt hiszem, hogy a fenti ige fényében mindhárom reakció a rossz irányba mutat. Sem a közömbösség, sem a kényelmetlenség, sem a magunkban megnyugvó elégedettség nem az az öröm, amiről a fenti ige beszél. Isten valami jobbat szeretne velünk és adakozásunkkal.
Örömmel
Mit tanít nekünk Isten ez igerészben?  Úgy gondolom, hogy ajtót nyit nekünk arra a szívre, amelyben ő gyönyörködik. Mint mondtuk, Dávid örült, hogy adakozhatott. De minek örült egész pontosan?
„13Most azért, ó, Istenünk, hálát adunk neked, és dicsérjük fenséges nevedet. 14Mert mi vagyok én, és mi az én népem, honnan volt erőnk ilyen önkéntes adakozásra, ahogy tettük? Bizony tőled van minden, és azokat adtuk most neked, amiket a te kezedből kaptunk. 15Mert mi csak jövevények és zsellérek vagyunk előtted, mint minden ősünk is. Életünk napjai olyanok e földön, mint az árnyék, melyben nincs állandóság. 16Ó, mi URunk, Istenünk! Mindez a gazdagság, amit gyűjtöttünk, hogy neked és a te szent nevednek házat építsünk, a te kezedből való, és mindazok a tiéid.” (13-16. v.)
Dávid öröme valójában az evangélium. Nagyon jól látta magát az Istennel való viszonyban. Azt mondta, hogy „jövevények és zsellérek vagyunk előtted”. Ezzel arra utal, hogy semmi jogalapja nincs arra, hogy Istentől valamit kérjen, vagy tőle valamire számítson. Isten szemében nem „bennszülött”, nem polgár, nem a családhoz tartozó fiú. Hanem jövevény és zsellér, megvetett idegen, aki nem rendelkezik jogokkal az adott földön – akárcsak Ábrahám. Vagyis Dávid tisztában van, hogy az ember Istennel való kapcsolata megromlott a bűn miatt. Bűnösökként nem lehet elvárásunk Isten felé, nem természetes, hogy ő bármit is ad nekünk. Vétkeinkkel nap-nap után haragra ingereljük Istent. 
Ráadásul „életünk napjai olyanok e földön, mint az árnyék, melyben nincs állandóság”, azaz olyan törékenyek, változók, gyengék vagyunk emberi mivoltunkban. Mint amikor a kis Vuk családjának elpusztulása után magára maradt, és kimerülten a következőket mondta: „Egyedül vagyok, kicsi vagyok, éhes vagyok! … Segítsetek Vuknak, a kis rókának!”
Mindezen emberi gyarlósággal és gyengeséggel szemben Dávid látja Isten nagyságát és jóságát. Szemében Isten nem egy felhőkön ülő öregúr, hanem egy ragyogó fényű személy, aki hatalmas, bölcs, gazdag, csodálatos. Ráadásul jóságos, és annyi jót ad gyermekeinek: „Ó, mi URunk, Istenünk! Mindez a gazdagság, amit gyűjtöttünk, hogy neked és a te szent nevednek házat építsünk, a te kezedből való, és mindazok a tiéid.” Dávid ámul Isten jóságától, mindattól a javaktól, amiket Isten nekik adott. Dávid látja, hogy ez nem saját erejükből származik, ezt nem érdemli, hanem ez Isten áldása és ajándéka. 
Sőt, az Újszövetségben még tovább ámulhatunk attól, amit Isten nekünk adott. Születéskori helyzetünk mit sem változott: a bűn és harag fiai vagyunk. Ám Isten nekünk adta az Ő Fiáűt. Jézus életének minden percét e földön értünk élte, célja az volt, hogy életét váltságul adja sokakért. Halálával utat nyitott a mennyei Atyához, bűneinkből hófehérre mosott, az Atya előtt tisztává tett. Bár születésünktől idegenek és jövevények voltunk Isten előtt, nem érdemelve mást, mint az ítéletet. Ám most Isten azt mondja minden Jézusban hívőnek: „Ezért tehát nem vagytok már idegenek és jövevények, hanem a szentek polgártársai és az Isten házanépe.” (Ef 4,19) Isten országának polgárai! A mennyei Atya gyermekei! Ezek lettünk mi, a bűnös jövevények! Nem csodálatos ez? És emellett Isten továbbra is annyi mindent ad nekünk: nyugalmat, anyagiakat, testvéreket, gyülekezetet, munkát, és még sorolhatnánk. Nap-nap után ott van életünkben Isten csodája – miközben mi erre végig teljesen érdemtelenek vagyunk.
Pár napja nehéz időszakon megyünk át. Andris elkezdett hajnal négykor, ötkor felkelni. Kevesebbet pihenünk, fáradtak vagyunk. Itt van ez a nehézség, és az emberben olyan könnyen megfordul a gondolat: de Istenem, miért engeded ezt? Miért nem hagyod, hogy kialudjuk magunkat? Ott van a szívben az elégedetlenség, keserűség, harag. Az ilyen helyzetben pont az a látkép veszik el, amit Dávid szavai mutatnak. Könnyen elfeledkezünk Isten jóságáról, és természetesnek vesszük, hogy neki ezt vagy azt adnia kellene nekünk. Elfeledkezünk a megannyi jóról, amit már adott, és folyamatosan ad nekünk. Viszont nagyon élesen látjuk, amit esetleg nem ad meg. Krisztus áldozata hirtelen olyan távoli és kicsi. A problémáink pedig olyan nagyok és égetők. 
Hiszem, hogy Dávid szavai ilyen helyzetben is jó emlékeztetők. A problémánk nem az, hogy Isten jósága elveszett volna. Hanem, hogy a mi lelki látásunk homályosodott meg. A nehézségek, fájdalmak, problémák és próbák között újra meg kell látnunk, hogy amit Dávid mond, igaz, és Isten annyira jó hozzánk! 
Mi köze mindennek az adakozáshoz? Hát annyi, hogy az a szív, amely nem látja ezt a képet – Isten nagyságát és ki nem érdemelt jóságát –, az nem fog tudni jól adakozni. Az ilyen szív nem fog tudni örömmel válaszolni Istennek. Hiszen az adakozás az Istenben való örömünk egyik kifejezése. Az istentisztelet során el szokott hangozni az emlékeztetés: „Az adakozás az istentiszteletünk része.” Ezt a mondatot komolyan gondoljuk. Valóban azt hisszük, hogy Istent imádjuk, tiszteljük, az iránta való hálánkat kifejezhetjük az adakozásunkkal is. Ha ez a szív megvan bennünk, nem lesz kényelmetlen dolog adni, hanem örömmel adok, amennyit tudok. Ha ez a szív megvan bennünk, nem lesz kötelesség az adakozás, hanem szívből jövő hála. Ha látom az én kicsi voltomat, és Isten szeretetét, akkor nem leszek elégedett azért, hogy adhatok – nem arra fogok figyelni, hogy én mit csinálok, mennyit adok, hanem látom Isten szépségét, és örülök, hogy ezt a szívet adta nekem, hogy önként adakozhatok. Hiszen az adakozó szív sem a mi termésünk vagy erőfeszítésünk. Nem húzhatjuk ki büszkén a hátunkat miatta. Mert az adakozó szív is Isten ajándéka. Még adni se tudunk magunktól. Mégis olyan jó, hogy olyan Istenünk van, aki bőkezű, adakozó, szereti gyermekeit, és nem tud nem adni nekik. 

